Matriekseun brand erg: ‘Wonders is besig om te gebeur’Dian Terblanche. Foto: Verskaf Dian Terblanche (18) is steeds in ŉ kritieke toestand in die hospitaal nadat hy ernstig beseer is tydens ŉ veldbrand, maar sy ouers meen “wonders is besig om te gebeur”. Dian, ŉ matriekleerder aan die Hoërskool Reitz, se regterarm is Sondag geamputeer nadat hy verlede Woensdag brandwonde oor 85% van sy liggaam opgedoen het. Dian en sy pa, Dieter, was besig om ŉ brand te bestry op hul familieplaas in die Reitz-distrik in die Vrystaat toe die vlamme hulle oorval het. Volgens Dieter het die wind skielik gedraai terwyl hulle besig was om die brand te blus. Dieter het ook brandwonde opgedoen, maar is gister uit die Netcare Milpark-hospitaal in Johannesburg ontslaan. Dian by sy pa Dieter. Dian, kaptein van sy skool se eersterugbyspan, word nog in dié hospitaal behandel. “Hy is altyd in God se hande en ons weet Hy beskerm hom,” het Dieter gesê. Dian se ma, Riana, het gesê die swelling het begin sak en dat Dian Woensdag fisioterapie vir sy longe gekry het. Sy wonde is gisteraand ook weer skoongemaak. “Hy het bloeddialise gekry om die gifstowwe te verwyder en ŉ vinniger herstel aan te help, waaroor ons ook bly is.” Riana, ŉ onderwyseres aan Hoërskool Reitz, het almal bedank vir hul gebede. “Ons het stof geskop in die eerste week se oë, nou pak ons week twee aan met Jesus, ons en Dietsie se Verlosser. Ons is nie bang nie, want die enigste God is by ons elke sekonde.” Hoërskool Reitz het verlede week Donderdag ŉ biddiens vir Dian in die skoolsaal gehou.